Lampjalaga maratonile  Seda, millise jalanõuga joosta, et vigastusi ei tekiks, ning missugune on jalgade ja füüsise biomehaaniline eripära, tuleks testida spetsialisti juures. Jooksuekspert OÜ spetsialist Tarmo Torim palub mul esmalt astuda läbipaistvast klaasist kuubikule, mille sees on peegel: "Kõigepealt vaatame, milline on sinu  jalavõlv." Ta selgitab, et jalavõlv on nagu amortisaator, mis aitab leevendada põrutusi ja täiendada äratõuget. Mida madalam ja pehmem võlv, seda nõrgem on tõuge, aga parem põrutusleevendus. Mida kõrgem ja jäigem on jalavõlv, seda teravam tõuge, ent selle võrra kõvemini saavad jalad kokkupuutel maaga ka põrutada.  Järgmiseks saadetakse mind jooksulindile. Lindiga paralleelselt on seatud väike kaamera, mis filmib minu jooksusammu ehk täpsemalt seda, kuidas käitub pöid maandumisest äratõukeni. Saan teada, et mul  on kõrge ja jäik jalavõlv nagu ideaalsel sprinteril, normaalne või alapronatsioon ning mingit spetsiaalset tuge minu jalal vaja pole.  Tarmo Torim selgitab, et pronatsioon jaotatakse tüüpiliselt kolmeks: alapronatsioon, mis eeldab eriti põrutuskindlaid jalatseid, normaalne pronatsioon ja ülepronatsioon, seda tavaliselt madala jalavõlvi korral. Lisaks nende tüüpide variatsioonid, kuna kõigi inimeste jalad on isesugused.  Spetsialist kummutab levinud tõekspidamise, et lampjalgsuse ehk lamenenud  jalavõlvi korral joosta ei saa: "Esineb väga erinevaid biomehaanilisi kõrvalekaldeid. Tuleb leida jalanõu, mis neid eripärasid arvestab. Ortopeedid suudavad teha selleks ka väga erinevaid sisetaldu." Tarmo Torim räägib mehest, kellel jäi pärast autoavariid üks jalg teisest 2,5 cm lühemaks, kuid kes sellest hoolimata jookseb enda rõõmuks maastikumaratone, saades abi õigetest jalatsitest ning ortopeedi valmistatud korrigeerivatest lisataldadest. Õige jalanõuga jooksevad edukalt maratone ka lampjalgsusega  sportlased. On ka näiteid, kus vale jalatsivaliku ning liiga hilise ortopeedilise abi tõttu on paljulubavalt alanud sportlaskarjäär varakult lõppenud, seda on mõistetud küll alles tagantjärele.